**PRAVILNIK**

**O INVESTIRANJU RASPOLOŽIVIH NOVČANIH SREDSTAVA, POSTUPKU, SADRŽAJU I ROKOVIMA IZVJEŠTAVANJA O IZVRŠENIM INVESTICIJAMA**

**("Službene novine Federacije BiH", broj 81/08)**

**I. OSNOVNE ODREDBE**

**Član 1.**

Ovim Pravilnikom utvrđuje se politika investiranja raspoloživih novčanih sredstava, te postupak, sadržaj i rokovi izvještavanja o izvršenim investicijama.

Odredbe ovog Pravilnika u smislu člana 2. stav 2. Zakona o investiranju javnih sredstava ("Službene novine Federacije BiH", br. 77/04 i 48/08, u daljnjem tekstu: Zakon) odnose se na investicionu instituciju - trezor pri Federalnom ministarstvu finansija - Federalnom ministarstvu financija (u daljnjem tekstu: Ministarstvo).

**Član 2.**

Pod raspoloživim sredstvima, u smislu ovog Pravilnika, podrazumijevaju se novčana sredstva na Jedinstvenom računu trezora Ministarstva, koja trenutno nisu potrebna za druge namjene, niti su ograničena drugim namjenama.

Pod Jedinstvenim računom trezora podrazumijevaju se računi koji se vode u ime Ministarstva, u skladu sa članom 2. h) Zakona o trezoru u Federaciji Bosne i Hercegovine ("Službene novine Federacije BiH", br. 58/02,19/03 i 79/07).

**II. INVESTIRANJE RASPOLOŽIVIH NOVČANIH SREDSTAVA**

**Član 3.**

Investiranje raspoloživih sredstava iz člana 2. stav 1. ovog Pravilnika vrši se isključivo u svrhu ostvarivanja dobiti, odnosno povećanja javnih sredstava, uz uvažavanje principa sigurnosti, likvidnosti i disperzije rizika.

- Pod principom sigurnosti investiranja podrazumijeva se utvrđivanje ograničenja i kriteriji investiranja raspoloživih sredstava kako bi se smanjio rizik investiranja;

- Pod likvidnošću investiranja podrazumijeva se poštivanje općeg pravila kojim se utvrđuje da investirana sredstva moraju imati rok dospijeća kraći od roka namjenskog trošenja raspoloživih novčanih sredstava;

- Pod disperzijom rizika podrazumijeva se aktivnost investiranja u smislu da se raspoloživa sredstva mogu investirati u veći broj različitih sredstava investiranja, odnosno mogu se investirati u vrijednosne papire više emitenata.

**Član 4.**

Prema odredbama člana 3. Zakona, javna sredstva mogu se investirati isključivo u slijedeće vidove investicija:

1) Obveznice koje izdaje vlada druge države, članice EU, te vlade drugih država članica OECD-a, koje su rangirane najmanje rejtingom "A" (visokog do srednjeg kvaliteta sa većim brojem dobrih karakteristika, ali koje su u izvjesnoj mjeri osjetljive na uticaj promjena u ekonomskim uslovima), a koje su rejting Agencija Standard&Poors, Moody's Investor Service ili Fitch Rating Service.

2) Vrijednosne papire koji su rangirani kako je navedeno u prethodnoj tački za koje garantira vlada druge države.

3) Oročene depozite kod bilo koje banke koja je članica Agencije za osiguranje depozita Bosne i Hercegovine, te oročene depozite kod Centralne banke Bosne i Hercegovine u skladu sa Zakonom o Centralnoj banci Bosne i Hercegovine.

4) Oročene depozite kod stranih banaka koje su rangirane najmanje rejtingom "A" koje su rejting Agencija Standard&Poors, Moody's Investor Service ili Fitch Rating Service.

5) Ugovore o reotkupu u čijoj osnovi su prenosivi otkupljeni vrijednosni papiri koji se sastoje od gore opisanih vrijednosnih papira u tački 1) i koje u svojstvu depozitara drži treća strana.

6) Instrumente na tržištu novca koji glase i koji se isplaćuju u valuti euro, koji su regulirani od ovlaštenog regulatornog organa za emisiju i promet vrijednosnih papira države članice EU, te druge države članice OECD-a.

7) Vladine obveznice koje izdaje Bosna i Hercegovina, Federacija Bosne i Hercegovine i Republika Srpska, u skladu sa odgovarajućim zakonima.

**Član 5.**

U vrijednosne papire jednog emitenta ili u oročeni depozit kod jedne banke, u smislu člana 4. Zakona, investira se najviše do 25% raspoloživih novčanih sredstava, s tim da se najmanje 10% javnih sredstava mora investirati u odobrene investicije čije dospijeće ne prelazi sedam dana.

**III. POLITIKA INVESTIRANJA RASPOLOŽIVIH NOVČANIH SREDSTVA**

**Član 6.**

Pod politikom investiranja podrazumijevaju se postupci:

- Utvrđivanja podataka o raspoloživim novčanim sredstvima;

- Obrada primljenih eksternih i internih podataka;

- Poduzimanje aktivnosti investiranja, kojima će se utvrditi: vrsta odobrenih investicija u koje će se ulagati raspoloživa javna sredstva, karakteristike izdavalaca vrijednosnih papira, najveći dozvoljeni iznos ulaganja u vrijednosne papire jednog emitenta i oročene depozite kod jedne banke.

**Član 7.**

Utvrđivanje podataka o raspoloživim novčanim sredstvima, koja trenutno nisu potrebna za druge namjene niti su ograničena drugim namjenama, vrši Ministarstvo-Sektor za trezor na osnovu planova novčanih tokova.

Planovi o novčanim tokovima izrađuju se iz izvora propisanih članom 5. Zakona o trezoru u Federaciji Bosne i Hercegovine ("Službene novine Federacije BiH", br. 58/02, 19/03 i 79/07).

Ministarstvo - Sektor za trezor na osnovu izvora iz člana 7. ovog Pravilnika sačinjava:

- Prijedlog dnevnog trošenja budžetskih sredstava po svim osnovama;

- Prijedlog mjesečnog trošenja sredstava sa utvrđenim terminima plaćanja;

- Prijedlog godišnjeg plana trošenja budžetskih sredstava;

- Prijedlog potreba za gotovinskim sredstvima sa namjenom trošenja i

- Prijedlog raspoloživih sredstava za investiranje, sa terminskim planom dospijeća.

Ministarstvo - Sektor za trezor, o raspoloživim sredstvima za investiranje sa terminskim planom dospijeća, obavještava investicionog menadžera tri dana prije donošenja odluke o investiranju raspoloživih sredstava.

Ministarstvo-Sektor za trezor, na zahtjev investicionog menadžera dostavlja i dodatne analize i objašnjenja u vezi sa prijedlogom raspoloživih sredstava za investiranje.

**Član 8.**

Investicioni menadžer odlučuje o investiranju raspoloživih novčanih sredstava u skladu sa politikom iz člana 6. ovog Pravilnika i uputstvima Ministarstva-Sektora za trezor.

**IV. POSTUPAK, SADRŽAJ I ROKOVI IZVJEŠTAVANJA O IZVRŠENIM INVESTICIJAMA**

**Član 9.**

Investicioni menadžer dužan je mjesečno u pisanoj formi, a najkasnije do 5. u mjesecu za prethodni mjesec fiskalne godine, izvještavati Ministarstvo - Sektor za trezor o izvršenim investicijama.

Izvještaj iz stava 1. ovog člana treba da sadrži tačne podatke o:

- Iznosu ukupno investiranih raspoloživih javnih sredstava,

- Iznosu investiranih sredstava prikazanih pojedinačno po vidovima investiranja, sa datumom investiranja i rokom dospijeća,

- Investicionim efektima prikazanim po svakom vidu investiranja.

- Izvještaj treba osigurati posebne podatke o investiranju novčanih sredstava u oročene depozite i vrijednosne papire (sa navedenom vrstom vrijednosnih papira, nazivom emitenta, datumom emisije, datumom dospijeća i druge podatke u vezi sa vrijednosnim papirima).

**Član 10.**

Na osnovu dostavljenih izvještaja investicionog menadžera, Ministarstvo-Sektor za trezor uspostavlja i vodi evidenciju o investiranim raspoloživim novčanim sredstvima (to jest o stanju i kretanju plasiranih sredstava od strane investicionog menadžera) po svim vidovima investiranja, kao i o investicionim efektima.

Evidencija iz stava 1. ovog člana mora se voditi redovno, tačno i uredno, a ista će služiti za izradu izvještaja o investicionim rezultatima Ministarstva.

**Član 11.**

Ovaj Pravilnik stupa na snagu osmog dana od dana objavljivanja u "Službenim novinama Federacije BiH".